
DĖL IRINOS MATIKOVOS KREIPIMOSI IR SIŪLYMO PAKEISTI LIETUVOS RESPUBLIKOS RIBOJAMŲJŲ PRIEMONIŲ DĖL KARINĖS AGRESIJOS PRIEŠ UKRAINĄ NUSTATYMO ĮSTATYMO 3 STRAIPSNIO 9 DALIES 2 PUNKTO NUOSTATAS 

Užsienio reikalų ministerija (toliau – Ministerija) gavo ir išnagrinėjo Lietuvos Respublikos Seimo Peticijų komisijos persiųstą Irinos Matikovos kreipimąsi dėl siūlymo pakeisti Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo (toliau  – Įstatymas) 3 straipsnio 9 dalies 2 punkto nuostatas. 
Pabrėžtina, kad 2026 m. birželio 10 d. Lietuvos Respublikos Seimo Peticijų komisijos (toliau – Komisija) posėdyje buvo svarstoma Romo Stumbrio pateikta peticija, kurios tikslas taip pat  buvo pakeisti tas pačias Įstatymo 3 straipsnio 9 dalies 2 punkto nuostatas. 2026 m. birželio 10 d. Komisijos išvada Nr. 205-I-22 priimtas sprendimas, kad Romo Stumbrio peticijoje išdėstyti argumentai nepagrindžia Įstatymo 3 straipsnio 9 dalies 2 punkto nuostatų keitimo būtinumo (Komisijos išvada patvirtinta Lietuvos Respublikos Seimo 2026 m. birželio 23 d. nutarimu). Atkreiptinas dėmesys, kad Seimo komitetuose nagrinėjant Lietuvos Respublikos ribojamųjų priemonių dėl karinės agresijos prieš Ukrainą nustatymo įstatymo Nr. XIV-1888 3, 4 ir 5 straipsnių pakeitimo įstatymo projektą (toliau – Įstatymo projektas) panašiam siūlymui taip pat nebuvo pritarta, kaip ir svarstant analogišką siūlymą Ministerijai rengiant ir teikiant Lietuvos Respublikos Vyriausybei svarstyti Įstatymo projektą 2026 m. sausio 19 d. Kartu su Įstatymo projektu teiktoje derinimo pažymoje buvo įvertinti ir fizinių asmenų bei organizacijų teikti pasiūlymai dėl galiojančių ribojamųjų priemonių pakeitimo.
Atsižvelgdama į tai, kas išdėstyta, Ministerija informuoja, kad  leidimas laikinai gyventi Lietuvos Respublikoje išduodamas, keičiamas ar panaikinamas vadovaujantis Lietuvos Respublikos įstatymu „Dėl užsieniečių teisinės padėties“. Valstybės institucijos, svarstydamos, vertindamos aplinkybes ir priimdamos sprendimus dėl leidimo laikinai gyventi panaikinimo, vadovaujasi šiuo įstatymu ir kitais poįstatyminiais teisės aktais. Institucijos, vertindamos asmenų dažnus vykimus į Rusiją, kiekvienu konkrečiu atveju įvertina faktiškai egzistuojančias priežastis, kurios gali paaiškinti tokį asmenų elgesį (realios, patikrinamos ir dokumentais pagrįstos aplinkybės). Tai yra teisinis standartas, kylantis iš Lietuvos Respublikos įstatymų, administracinių teismų praktikos ir ES teisės proporcingumo principo. Atsižvelgdama į tai, Ministerija nemano esant tikslinga Įstatyme  papildomai numatyti, kad objektyviomis priežastimis laikomos dokumentais pagrįstos, realiai egzistuojančios, būtinos ir neišvengiamos aplinkybės, kurių asmuo negalėjo numatyti, išvengti ar pašalinti kitomis teisėtomis ir protingomis priemonėmis, kad kiekvienu konkrečiu atveju atsižvelgiama į individualias aplinkybes, pateiktų įrodymų visumą, vykimo būtinumą, galimybę siekiamą tikslą pasiekti kitomis teisėtomis priemonėmis, asmens šeimos ir privataus gyvenimo aplinkybes. Siūlomais Įstatyme įtvirtinti kriterijais valstybės institucijos, priimdamos sprendimus dėl leidimo laikinai gyventi panaikinimo, vadovaujasi ir dabar, todėl nėra tikslinga juos papildomai vardyti Įstatyme. Lietuvos Respublikos Konstitucinis Teismas 1995 m. spalio 26 d. nutarime išaiškino, kad įstatymų normose nustatomos bendrojo pobūdžio taisyklės, o poįstatyminiuose teisės aktuose jos gali būti detalizuojamos, reglamentuojama jų įgyvendinimo tvarka. Kadangi faktinės aplinkybės gali skirtis, visos konkrečios situacijos ar jas lemiančios priežastys, kurioms yra taikomas ar netaikomas įstatymu nustatytas draudimas, paprastai tame įstatyme nėra vardijamos. 
Papildomai atkreiptinas dėmesys, kad Rusijos Federacijos piliečiams, turintiems leidimą laikinai gyventi Lietuvos Respublikoje, vykti į Rusijos Federaciją ar Baltarusijos Respubliką nėra uždrausta, o ribojamas tik kelionių periodiškumas, atsižvelgiant į dėl dažno Rusijos Federacijos piliečių vykimo į minėtas valstybes galimas grėsmes Lietuvos nacionaliniam saugumui tol, kol Rusija vykdo karinę agresiją prieš Ukrainą. Tikėtina, kad daugeliu atvejų vykimą į Rusijos Federaciją ar Baltarusijos Respubliką galima susiplanuoti nepažeidžiant Įstatyme nustatytų ribojimų.  


	Strateginio valdymo ir analizės departamento direktorius, laikinai atliekantis ministerijos kanclerio funkcijas
	
	        Giedrius Kazakevičius















Neringa Juodkaitė-Putrimienė, tel. +370 706  524 96, el. p. neringa.juodkaite-putrimiene@urm.lt   


image1.png




